Je Hugues, sire de Husies, fais savoir à touz ces qui verront ces presantes lettres que, em accressemant dou fié que je tien de noble baron Jeham, conte de Bourgoigne et signour de Salins, et de la noble dame Lore, contesse de Bourgoigne et dame de Salins, sa fame, c’est assavoir le merchié de Husies, quatre maignies d’ome à Sombacourt desoz le chaitel d’Usies, à Bians doues maignies d’omes, à Wernans trois maignies d’omes, à Viler une maignie, à Septfontainnes les anfanz Perrenier et Wachier à Humbert, ay pris de lui et de ladite Lore, sa fame, et de lour hoirs que il ont et auront de lour cors, à touzjorsmais permaignablemant, d’oir en hoir, devant touz homes, pour moy et pour les miens, quanque j’ay et puis avoir à Chafoy, et quamque l’on i tient de moy en fiez, en champs, em bois, em prez, en terres, en demenures et en toutes autres choses. En tesmoignaige de laquel chose, j’ay mis mon seel pendant en ces presantes lattres. Ce fut fait ou mois d’aost, l’an Nostre Signour qui corroit per mil CC et sexante.